P. Hrušovský, podpredseda NR SR: (2001-09-06):
M. Benkovský, poslanec: Ďakujem za slovo. Vážený pán podpredseda Národnej rady, vážená pani ministerka, vážené pani poslankyne, páni poslanci, dovoľte mi, aby som zaujal aj ja vo všeobecnej politickej rozprave stanovisko k predloženému návrhu zákona, poslaneckému návrhu zákona č. 273/1994 Z. z. o zdravotnom poistení a financovaní zdravotného poistenia, ako i ďalším zákonom o Sociálnej poisťovni a o zamestnanosti. Myslím, že všetci sa zhodneme v tom, aspoň v to dúfam, že pokiaľ ide o daňové zaťaženie, tak toto v súčasnosti v Slovenskej republike jasne klesá, ale pokiaľ ide o odvodové zaťaženie, tak toto sa nemení. Odvodové zaťaženie má, samozrejme, reálne dopady na zamestnanosť vzhľadom na výšku odvodov za zamestnancov a v tomto slova zmysle je demotivujúce. To, čo sa však predkladá v návrhu poslancov Kresťanskodemokratického hnutia, o ktorom rokujeme, je typickým príkladom otvorenej snahy o likvidáciu sociálneho štátu, jeho základných funkcií. Sami ste sa k tomu prihlásili vo vystúpeniach alebo vo faktických poznámkach pána Kužmu, Slaného a opakovane sa k tomu vyjadril verejne aj pán podpredseda vlády Slovenskej republiky Mikloš. Je to teda otvorený pokus o rozklad verejných financií, pretože tieto neprežijú zníženie z 38 % na 29 % odvodového zaťaženia. Celkový dopad sa odhaduje na viac ako 25 mld. Sk, to nikto doteraz tu nespochybnil. Kto to zaplatí? Samozrejme, to zaplatia občania cez splátky štátneho dlhu, cez schodok verejných financií. Predložený návrh patrí do série návrhov tzv. veľkého tresku, z ktorých práve tento má najsilnejší antisociálny rozmer. Zníženie odvodov do verejnoprávnych fondov, najmä v prípade zdravotníctva do zdravotných poisťovní znamená totiž dramatický pokles príjmov v týchto fondoch, ktorý v nijakom prípade nemôže vykompenzovať ani žiadna reforma zdravotníctva, ani očakávaný pokles nezamestnanosti. Práve na deficite akýchkoľvek kalkulácií v predloženom návrhu vidno, že predkladateľom je vopred jasné, že návrh bude zamietnutý, v čo, samozrejme, aj ja osobne dúfam, pretože ak by oni sami urobili si určité prepočty, nikdy by takýto zákon nemohli predložiť. Museli by totiž súčasne občanom Slovenskej republiky povedať, že tento návrh znamená to, že v budúcom roku nielenže nebudú valorizované dôchodky, ale že bude ohrozená aj ich súčasná výška. Museli by občanom zároveň povedať, že za zdravotnú starostlivosť by museli zaplatiť 6 mld. Sk, t. j., inak povedané, že by si priplácali na väčšinu výkonov v zdravotníctve, ktoré sú dnes bezplatné a na základe povinného zdravotného poistenia. Ekonomické kalkulácie svedčia o ťažkom amatérizme podpísaných poslancov. Pri kalkuláciách na rok 2001 pre výber poistného za ekonomicky aktívnych občanov sa vychádzalo z predpokladaného počtu zamestnancov 2 185 972 občanov, priemerného mesačného odvodu poistného 1260 Sk pri sadzbe poistného vo výške 14 % vymeriavacieho základu. Výber poistného za ekonomicky aktívnych občanov sa teda počíta vo výške 33,056 mld. Sk. Pri rovnakých predpokladoch pre rok 2002 pri poklese sadzby poistného zo 14 % na 11,07 %, ako je v návrhu navrhované, by pokles vo výbere poistného predstavoval 6,92 mld. Sk a vzhľadom na očakávaný vyšší výber poistného by to bolo ešte viac. Vzostup zamestnanosti, resp. pokles nezamestnanosti o 1 % znamená pre výber poistného celkovú sumu 264 mil. Sk. O 25 tisíc pracujúcich viac mesačný rozdiel na poistnom oproti štátu, resp. Národnému úradu práce je priemerne 880 Sk. Súhrnne teda možno povedať, že aj keby nejakým zázrakom poklesla nezamestnanosť o 5 %, čo je absolútne nereálne, tak celkový prínos pre poistné za zamestnané osoby je 1,32 mld. Sk, čo je iba 20 % výpadku na poistnom podľa predloženého návrhu zákona. Toľko k ekonomickým ukazovateľom tohto návrhu zákona, najmä v oblasti zdravotného poistenia. Na záver, vážené dámy a páni. Vláda Slovenskej republiky vyjadrila nesúhlas s týmto poslaneckým návrhom. Dokonca taký významný pravicový ekonóm, akým bez sporu pán podpredseda vlády Ivan Mikloš je, sa opakovane a zásadne vyjadril, vyjadril nesúhlasné stanovisko, ktoré tlmočil aj verejne a tlmočil ho aj predkladateľom, pokiaľ som dobre informovaný. Preto považujem prístup poslancov Kresťanskodemokratického hnutia v politickej oblasti za ak nie snahu, tak určitý pokus o rozklad vládnej koalície, čo sa im veľmi čudujem. Preto je predložený návrh aj vzhľadom na tie ekonomické prepočty a dopady na sociálne otázky súvisiace s občanmi Slovenskej republiky pre poslancov Strany demokratickej ľavice neprijateľný. Navrhujem preto, aby sa Národná rada Slovenskej republiky uzniesla podľa § 73 ods. 3 písm. b), že nebude pokračovať v rokovaní o návrhu zákona. Ďakujem za pozornosť.